**Dôvodová správa**

**A. Všeobecná časť**

Predkladaným návrhom sa plní záväzok vyplývajúci z Kolektívnej zmluvy vyššieho stupňa pre zamestnávateľov, ktorí pri odmeňovaní postupujú podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme na roky 2019 – 2020, podľa ktorej sa platy zamestnancov vykonávajúcich práce vo verejnom záujme valorizujú s účinnosťou od 1. januára 2020 o 10 %. Prijatím zákona č. 224/2019 Z. z., ktorým sa mení a dopĺňa zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov a v nadväznosti na Programové vyhlásenie vlády SR na roky 2016-2020 sa s účinnosťou od 1. septembra 2019 zvyšujú platové tarify pedagogických zamestnancov a odborných zamestnancov, ako aj učiteľom vysokých škôl, výskumných a vývojových zamestnancov na začiatku ich kariéry s účinnosťou od 1. septembra 2019, do ktorého však nie je zahrnutá dohodnutá valorizácia platov od 1. januára 2020.

Návrh nariadenia je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, medzinárodnými zmluvami a medzinárodnými dokumentmi, ktorými je Slovenská republika viazaná, zákonmi a právom Európskej únie.

Návrh nariadenia nepredpokladá vplyv na rozpočet verejnej správy, pretože vplyvy už boli zahrnuté do vplyvov na rozpočet verejnej správy v súvislosti so zákonom č. 224/2019 Z. z. a v súvislosti s nariadením vlády Slovenskej republiky č. 388/2018 Z. z., ktorým sa ustanovujú zvýšené stupnice platových taríf zamestnancov pri výkone práce vo verejnom záujme.

Návrh nariadenia predpokladá pozitívne sociálne vplyvy. Návrh nariadenia nemá vplyv na podnikateľské prostredie, vplyvy na manželstvo, rodičovstvo a rodinu, vplyvy na životné prostredie, vplyvy na informatizáciu ani vplyv na služby verejnej správy pre občana.

Účinnosť nariadenia sa navrhuje od 1. januára 2020.